**Alexander Matthew Plante** (s. 9. toukokuuta 1989 Brandon, Manitoba, Kanada) on eteläkorealais-kanadalainen jääkiekkopuolustaja, joka pelaa Aasian liigan eteläkorealaisjoukkue Anyang Hallassa. Hän on pelannut urallaan aiemmin myös kymmenen NHL-ottelua Edmonton Oilersissa. Isokokoinen Plante laukoo oikealta.

Plantea pidettiin juniorina erittäin lupaavana pelaajana. Edmonton Oilers varasi hänet ensimmäisellä kierroksella 15. pelaajana kesällä 2007. Odotuksia lisäsi myös helmikuussa 2007 tehty pelaajakauppa, jossa seura oli kaupannut tähtipelaajansa Ryan Smythin New York Islandersiin vaihdossa myöhemmin Planteen käytettyyn ensimmäisen kierroksen varausvuoroon sekä Robert Nilssoniin ja Ryan O’Marraan. Plante ei kuitenkaan kehittynyt missään vaiheessa odotetulle tasolleen ja hänen NHL-uransa on jäänyt toistaiseksi vain kymmenen ottelun mittaiseksi.

Plante sai vuonna 2017 Korean tasavallan kansalaisuuden ja hänet valittiin maan A-maajoukkueeseen.

Pelityyli
---------

Plante on tunnettu isokokoisena ja fyysisenä puolustajana. Jatkoaika.com -sivuston tuolloin vuoden 2007 NHL:n varaustilaisuuden ensimmäisellä kierroksella varattuja pelaajia käsittelevässä artikkelissa häntä luonnehditaan olemukseltaan fyysiseksi peruspuolustajaksi, jonka suurimmat vahvuudet ovat kuitenkin kiekollisessa pelissä. Artikkeli kertoo Planten olevan hyvä ylivoimapuolustaja syöttötaitojensa ja kovan laukauksensa ansiosta. Hänen heikkoukdekseen kerrotaan puutteellinen pelisilmä ja sijoittuminen. Lisäksi Planten kehityskohteeksi mainitaan ongelma luistelun kanssa.

Plante on ajoittain myös tapellut.

Ura
---

### Seuraura

Plante NHL-joukkue Edmonton Oilersin paidassa kaudella 2009–2010.
Plante aloitti jääkiekkoilun kotikaupungissaan Brandonissa. Calgary Hitmen varasi hänet 21. pelaajana WHL:n varaustilaisuudessa 2004. Plante pelasi kauden 2004–2005 vielä suurimmaksi osaksi Manitoban paikallista MMHL-juniorisarjaa Brandon Wheat Kingsissa. Varsinaisella WHL:n tulokaskaudellaan 2005–2006 hän teki 54 runkosarja- ja 13 playoff-ottelussa tehot 1+3=4. Kaudella 2006–2007 Plante teki runkosarjassa 38 tehopistettä ja hän oli kahdeksalla osumallaan Hitmenin eniten maaleja tehnyt puolustaja Karl Alznerin ja Dylan Yeon kanssa. Plante pelasi kauden aikana myös CHL Top Prospects Gamessa.

Edmonton Oilers varasi Planten ensimmäisellä kierroksella 15. pelaajana NHL:n varaustilaisuudessa 2007. Kaudella 2007–2008 hänen tasonsa romahti edellisesti WHL-kaudesta. Plante pelasi loukkaantumisten vuoksi runkosarjassa vain 36 ottelua ja hän teki niissä vain tehot 1+1=2. Plante jätti syksyn 2008 harjoitusleirin väliin, sillä hän väitti Calgary Hitmenin seurajohdon kohdelleen häntä edellisellä kaudella huonosti. Plante vaati siirtoa toiseen seuraan, mutta lopulta hän päätti syyskuun lopulla jatkaa Hitmenissa keskusteltuaan päävalmentaja Dave Lowryn kanssa. Plante nostikin kaudella 2008–2009 tasoaan runsaasti ja teki runkosarjassa 45 ja pudotuspeleissä 15 tehopistettä. Hän eteni Hitmenin kanssa aina Ed Chynoweth Cup -finaaleihin saakka, mutta mestaruuden vei kuitenkin Kelowna Rockets otteluvoitoin 4-2.

Toukokuussa 2009 Plante teki kolmivuotisen tulokassopimuksen Edmonton Oilersin kanssa. Hän siirtyi seuran organisaatioon kaudeksi 2009–2010, jonka Plante pelasi suurimmaksi osaksi AHL-joukkue Springfield Falconsissa, jossa hänen tulokaskautensa toi 49 runkosarjaottelussa tehot 2+7=9. Plante teki NHL-debyyttinsä Oilersissa 1. helmikuuta 2010 Carolina Hurricanesia vastaan. Hän sai ottelussa yhden syöttöpisteen ja keräsi teholukeman +2. Plante pelasi kauden aikana neljä NHL-ottelua. Kauden 2010–2011 hän vietti suurimmaksi osaksi Oilersin uudessa farmijoukkueessa, Oklahoma City Baronsissa, jonka sisäisen jäähypörssin Plante voitti 138 minuutillaan. Hän pelasi kauden aikana kolme NHL-ottelua, kuten myös seuraavalla kaudella 2011–2012, jolloin Plante pelasi myös AHL:n tähdistöottelussa. Heinäkuussa 2016 hän teki vuoden mittaisen jatkosopimuksen Oilersin kanssa.

Kauden 2012–2013 Plante pelasi kokonaan Oklahoma City Baronsin AHL-joukkueessa, osittain NHL:n työsulun vuoksi. Hän nousi joukkueen varakapteeniksi. Kaudeksi 2013–2014 Plante siirtyi vuoden mittaisella sopimuksella Itävallan Erste Bank Eishockey Ligan Dornbirner EC:hen. Kaudeksi 2014–2015 hän siirtyi Norjan GET-ligaenin Lørenskog IK:hon. Joukkueessa pelasi myös maalivahtina Planten isoveli Tyler. Alex Plante oli kuudella osumallaan Lørenskogin eniten maaleja tehnyt puolustaja ja hän voitti joukkueen sisäisen tehotilaston lukemalla +30. Plante voitti myös koko liigan jäähypörssin 189 minuutillaan.

Plante siirtyi kaudeksi 2015–2016 Aasian liigan eteläkorealaisjoukkue Anyang Hallan riveihin. Hän voitti kauden päätteeksi ALIH:n mestaruuden. Kaudella 2016–2017 Plante voitti koko liigan puolustajien maalipörssin 12 osumallaan. Kauden 2017–2018 päätteeksi hän voitti ALIH:n mestaruuden.

### Maajoukkueura

Plante edusti Etelä-Koreaa Pyeongchangin olympiakisoissa 2018 sekä MM-kilpailuissa vuonna 2018, jotka olivat joukkueen kaikkien aikojen ensimmäiset pääsarjatasolla. Etelä-Korean turnaus päättyi lopulta kuitenkin putoamiseen IA-divisioonaan. Hän toimi molemmissa turnauksissa joukkueen varakapteenina. Plante pelasi myös IA-divisioonan MM-kilpailuissa vuonna 2017, jolloin hän voitti hopeaa ja oli nostamassa maata ensimmäistä kertaa historiassa MM-kilpailujen pääsarjatasolle. Plante jakoi koko turnauksen puolustajien maalipörssin voiton kolmen muun pelaajan kanssa. Hänet valittiin turnauksen tähdistökentälliseen. Yhteensä Plante on pelannut 17 A-maaottelua tehopistein 2+4=6.

Plante edusti myös Canada Westernin joukkuetta World U-17 Hockey Challengessa vuonna 2006.

Muuta
-----

Planten isoveli Tyler on entinen ammattilaisjääkiekkomaalivahti, joka toimii nykyään WHL-joukkue Brandon Wheat Kingsin maalivahtivalmentajana. Veljesten isä Cam on entinen puolustaja, joka pelasi omalla urallaan myös kaksi NHL-ottelua Toronto Maple Leafsissa kaudella 1984–1985.

Plantella on ruotsalainen vaimo, jonka kanssa hänellä on kaksi lasta. Planten vaimo puhuu lastensa kanssa ruotsia.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2004–2005 | Brandon Wheat Kings | MMHL | 37 | 5 | 21 | 26 | 120 | – | – | – | – | – |
|  | Calgary Hitmen | WHL | 8 | 0 | 0 | 0 | 6 | 11 | 0 | 0 | 0 | 17 |
| 2005–2006 | Calgary Hitmen | WHL | 54 | 1 | 3 | 4 | 72 | 13 | 0 | 0 | 0 | 6 |
| 2006–2007 | Calgary Hitmen | WHL | 58 | 8 | 30 | 38 | 81 | 13 | 5 | 6 | 11 | 14 |
| 2007–2008 | Calgary Hitmen | WHL | 36 | 1 | 1 | 2 | 28 | 15 | 0 | 4 | 4 | 10 |
| 2008–2009 | Calgary Hitmen | WHL | 68 | 8 | 37 | 45 | 157 | 18 | 6 | 9 | 15 | 41 |
| 2009–2010 | Edmonton Oilers | NHL | 4 | 0 | 1 | 1 | 2 | – | – | – | – | – |
|  | Springfield Falcons | AHL | 49 | 2 | 7 | 9 | 122 | – | – | – | – | – |
| 2010–2011 | Edmonton Oilers | NHL | 3 | 0 | 0 | 0 | 11 | – | – | – | – | – |
|  | Oklahoma City Barons | AHL | 73 | 2 | 15 | 17 | 138 | 5 | 0 | 0 | 0 | 12 |
| 2011–2012 | Edmonton Oilers | NHL | 3 | 0 | 1 | 1 | 2 | – | – | – | – | – |
|  | Oklahoma City Barons | AHL | 41 | 1 | 13 | 14 | 84 | 14 | 0 | 1 | 1 | 26 |
| 2012–2013 | Oklahoma City Barons | AHL | 49 | 1 | 2 | 3 | 114 | 2 | 0 | 0 | 0 | 2 |
| 2013–2014 | Dornbirner EC | EBEL | 54 | 3 | 10 | 13 | 81 | 6 | 0 | 1 | 1 | 11 |
| 2014–2015 | Lørenskog IK | Norja | 43 | 6 | 9 | 15 | 189 | 5 | 0 | 0 | 0 | 4 |
| 2015–2016 | Anyang Halla | ALIH | 48 | 6 | 18 | 24 | 56 | 8 | 0 | 1 | 1 | 0 |
| 2016–2017 | Anyang Halla | ALIH | 48 | 12 | 12 | 24 | 52 | 6 | 0 | 1 | 1 | 2 | MMd1 A | 5 | 2 | 1 | 3 | 4 | Ykköstähdistö |
| 2017–2018 | Anyang Halla | ALIH | 24 | 2 | 6 | 8 | 49 | 8 | 1 | 4 | 5 | 4 | OK | 4 | 0 | 0 | 0 | 2 |
|  |  |  |  |  |  |  |  |  |  |  |  |  | MM | 7 | 0 | 0 | 0 | 10 |
| 3 kautta | yhteensä | NHL | 10 | 0 | 2 | 2 | 15 | – | – | – | – | – |
| 4 kautta | yhteensä | AHL | 212 | 6 | 37 | 43 | 458 | 21 | 0 | 1 | 1 | 40 |
| 3 kautta | yhteensä | ALIH | 120 | 20 | 36 | 56 | 157 | 22 | 1 | 6 | 7 | 6 |
| 1 kausi | yhteensä | EBEL | 54 | 3 | 10 | 13 | 81 | 6 | 0 | 1 | 1 | 11 |
| 1 kausi | yhteensä | Norja | 43 | 6 | 9 | 15 | 189 | 5 | 0 | 0 | 0 | 4 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Alex Plante**.
* Alex Plante The Internet Hockey Databasessa (englanniksi)
* Alex Plante Legends of Hockey -sivustolla (englanniksi)
* Alex Plante *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Alex Plante *Elite Prospects*. Everysport Media Group AB.  (englanniksi)
2. ↑  McCurdy, Bruce: Edmonton Oilers' top 10 all-time worst draft busts: #9 Riley Nash *edmontonjournal.com*.  3.10.2012. Postmedia Network Inc. Viitattu 10.12.2016. (englanniksi)
3. 1 2  Mirtle, James: How South Korea added nine hockey ringers for the 2018 Olympics *theglobeandmail.com*.  16.5.2016. The Globe and Mail Inc. Viitattu 10.12.2016. (englanniksi)
4. 1 2  Salminen, Sami: NHL:n ykköskierroksen varauksesta Korean maajoukkueen luottopuolustajaksi *Jatkoaika.com*.  7.2.2018. Jatkoaika r.y. Viitattu 7.2.2018.
5. 1 2  NHL:n varaustilaisuus 2007: Kane varattiin ensimmäisenä *Jatkoaika.com*.  23.6.2007. Jatkoaika r.y. Viitattu 10.12.2016.
6. 1 2  Alex Plante The Internet Hockey Databasessa (englanniksi)
7. ↑  Fisher, Scott: Alex makes D most of it *canoe.com*.  1.10.2008. Postmedia Network Inc. Viitattu 10.12.2016. (englanniksi)
8. ↑  Oilers sign Alex Plante to entry-level contract  28.5.2009. Edmonton Oilers. Viitattu 10.12.2016. (englanniksi)
9. ↑  Alex Plante 2009-10 Game Log *Hockey-Reference.com*. Sports Reference LLC. Viitattu 10.12.2016. (englanniksi)
10. ↑  Oilers agree to terms with Plante and VandeVelde  26.7.2012. Edmonton Oilers. Viitattu 10.12.2016. (englanniksi)
11. ↑  Alex Plante Legends of Hockey -sivustolla (englanniksi)
12. ↑  외국인 수비수 Alex Plante 입단 계약! *anyanghalla.com*.  18.6.2015. Halla Anyang.  Arkistoitu 25.6.2016. Viitattu 10.12.2016. (koreaksi)